  Туспуктэм: Константин Вознесенских Майя Бывальцева 12-тӥ инвожое Ижкар 262 ар тырмонзэ пусъёз, шоркар сямен – 101 арзэ. Корт поттон заводын ужасьёслэн посёлоксы 1960-тӥ арын 10-тӥ оштолэзе кылдӥз. Карлэн нуналэз азьын Удмуртстат куд-ог валтӥсь лыдпусъёсын тодматӥз. Туала Ижкар Россиысь 20 тужгес бадӟым каръёс пӧлы пыре. Та ар кутсконлы Удмуртилэн шокараз 645 сюрс 200 улӥсез пусъемын (элькунын вань улӥсьёс пӧлысь 43 процентэз). 58 процентэз карын улӥсьёс – ужано арлыдъем муртъёс (16-61 аресъем воргоронъёс но 16-56 аресъем нылкышноос), 22 процентэз ужано арлыдысь потэмын, 20 процентэз – ужано арлыдэ вуымтэ. Ижкарын воргоронъёс шӧдскымон ӧжытгес. Статистикая 10 нылъёслы 8 гинэ пиос. Нылмуртъёслэн лыдзы тросгес луыны кутске 21 аресысен но пумен йылэ. Озьы, 60-69 аресын воргоронъёс, кышномуртъёс сярысь, 1,8 поллы ӧжытгес, 80 арес бере – 3,7 поллы. 2021-тӥ арын Ижкарын 3 сюрс 364 паръёс кузпалъяськемзы сярысь гожтӥськизы. Нылъёс 20-32 аресазы ӵемысьгес бызё, нош пиос 22-34 аресазы кышноясько. Кылем арын кузпалъяськем 76 нылъёс но 23 пиос 18 ареслэсь егитэсь вал. Кылем аырн Удмуртилэн шоркараз 6 сюрс 263 нуныос вордскизы, 51 процентэз со пӧлысь пиос но 49 процентэз – нылъёс. Ижкарез пыӵал тӥрлык поттонлэн шоркареныз нимало. Удмуртиын ыбылӥськон тӥрлык, ракетаос но мукет ожтӥрлык бичало. Со сяна, Россиысь 90 процентсэ пӧйшуран но спорт пыӵалъёсты элькунамы лэсьто. 2020-тӥ арын Ижкарлы «Уж данлыкъя кар» («Город трудовой доблести») дано ним сётӥзы. Солы сӥзьыса, 2022-тӥ арын Россиысь банк 10 манетъем коньдон поттӥз. Тегъёс: Удмуртстат Ижкар Карлэннуналэз лыдпусъёс Удмуртия  